Nøgleord

Sammendrag



Nøgleord

Tilnærmelse af lovgivningerne – klassificering, emballering og etikettering af farlige stoffer – direktiv 67/548 – tilpasning til den tekniske udvikling – klassificering af visse nikkelforbindelser som farlige stoffer

(Art. 253 EF; Europa-Parlamentets og Rådets forordning nr. 1907/2006 og nr. 1272/2008; Kommissionens forordning nr. 790/2009; Rådets direktiv 67/548; Kommissionens direktiv 2008/58 og 2009/2)

Sammendrag

På et teknisk og juridisk kompliceret område, der efter sin natur er under stadig udvikling, overlader direktiv 67/548 om tilnærmelse af lovgivning om klassificering, emballering og etikettering af farlige stoffer Kommissionen en bred skønsmargin vedrørende omfanget af de skridt, der skal tages for at tilpasse direktivets bilag til den tekniske udvikling. Når Unionens myndigheder har en bred skønsmargin, navnlig vedrørende vurderingen af faktuelle forhold af videnskabelig og teknisk meget kompliceret karakter, til at bestemme karakteren og omfanget af sine tiltag, bør Unionens retsinstanser imidlertid begrænse sig til at undersøge, om udøvelsen af dette skøn er behæftet med en åbenbar fejl, om der foreligger magtfordrejning, eller om institutionerne åbenbart har overskredet grænserne for deres skøn. I en sådan situation kan Unionens retsinstanser nemlig ikke sætte deres egen vurdering af de faktiske omstændigheder af videnskabelig og teknisk karakter i stedet for institutionernes, som efter EF-traktaten varetager denne opgave alene.

Henset til udstrækningen af denne kontrol, til de konklusioner, der er draget efter en lang høringsproces mellem 2000 og 2008, og til den lange række af sagkyndige vurderinger og undersøgelser, der blev udført, før man nåede frem til de seneste tilpasninger af direktiv 67/548 ved vedtagelsen af direktiv 2008/58 og direktiv 2009/2 om 30. og 31. tilpasning af direktiv 67/548 til den tekniske udvikling, overskred Kommissionen ved vedtagelsen af afgørelserne om at klassificere visse nikkelforbindelser som yderst farlige åbenbart ikke grænserne for sit skøn ved at støtte sig på udtalelser fra eksperter, der bl.a. har anvendt analogiseringsmetoden med henblik på at vurdere de omhandlede nikkelforbindelsers iboende egenskaber. Det fremgår heller ikke af sagen, at Kommissionen åbenbart overskred grænserne for sit skøn ved at indtage det standpunkt, at der i betragtning af de videnskabelige erfaringer var tale om en teknisk udvikling, der var tilstrækkelig til at begrunde en tilpasning af direktiv 67/548. Artikel 28 i direktiv 67/548 kunne således gyldigt udgøre hjemmelen for vedtagelse af direktiv 2008/58 og direktiv 2009/2.

Gyldigheden af klassificeringen af disse stoffer på basis af en vurdering af de farer, der er forbundet med disse stoffers iboende egenskaber, kan heller ikke drages i tvivl ved den omstændighed, at visse nikkelkarbonater kun blev håndteret eller brugt i laboratorier. Selv om hverken direktiv 67/548, forordning nr. 1272/2008 om klassificering, mærkning og emballering af stoffer og blandinger eller REACH-forordningen herved definerer »normal håndtering og brug«, omfatter dette begreb samtlige former for håndtering og brug, som kan gøres heraf under normale omstændigheder, hvilket bl.a. indbefatter, at der tages hensyn til realistiske og forudsigelige ulykker.

Direktiv 2008/58 lider endvidere ikke af en begrundelsesmangel i strid med artikel 253 EF, henset til den omstændighed, dels at der er tale om en almengyldig retsakt, der henhører under et teknisk og juridisk kompliceret område, der gør det vanskeligt at give en detaljeret og individuel begrundelse for de klassificeringer, der er foretaget, hvorfor begrundelsen er tilstrækkelig, henset til retsaktens karakter, dels at repræsentanter for den berørte industri indgik i processen med udarbejdelse af direktivet, og at den videnskabelige argumentation og de data, der lå til grund for de omtvistede klassificeringer, fremgik af flere dokumenter og referater fra de sagkyndiges møder, der var bragt til offentlighedens kundskab før direktivet blev vedtaget.

Ved indsættelsen af de omtvistede klassificeringer i tabel 3.1 i bilag VI, afsnit 3, til forordning nr. 1272/2008 begik Kommissionen ikke en fejl ved at anvende den konverteringstabel, der er fastsat i bilag VII til forordningen, frem for at tage kriterierne i bilag I til denne forordning i betragtning. Det var nemlig ikke nødvendigt at gentage vurderingsproceduren, henset til den omstændighed, at forordning nr. 790/2009 om ændring, med henblik på tilpasning til den tekniske og videnskabelige udvikling, af forordning nr. 1272/2008 kun integrerer de samme klassificeringer som dem, der havde været genstand for den komplekse vurderingsprocedure, der finder anvendelse inden for rammerne af direktiv 67/548, i forordning nr. 1272/2008.

Det er derfor intet, der kan påvirke gyldigheden af dels direktiv 2008/58 og direktiv 2009/2, dels forordning nr. 790/2009, for så vidt som disse direktiver og denne forordning har klassificeret stoffer såsom visse nikkelkarbonater, nikkelhydroxider og andre grupperede nikkelforbindelser som kræftfremkaldende for mennesker i kategori 1, som mutagene i kategori 3 og som reproduktionstoksiske i kategori 2.

(jf. præmis 59, 60, 77, 79, 82, 83, 92-95, 102-105, 115, 117 og 120 samt domskonkl.)